Sas-Sajf li ġej, mal-75 jott li sal-lum huma marbuta ma’ mażżri f’qiegħ il-baħar lil hinn mix-xatt f’Ta’ Xbiex mistennija jkunu organizzati aħjar wara li l-kumpanija Sandy Yacht Marina għadha kemm kisbet il-permessi meħtieġa mill-Awtorita’ tal-Ambjent u l-Ippjanar biex tistalla erba’ pontuni viċin il-pixxina tal-waterpolo. Il-proġett se joffri irmiġġ għad-doppju tal-jottijiet li hemm bħalissa. Il-permess tal-MEPA jipprovdi għas-servizzi li s-sidien ta’ jottijiet jistennew f’marina professjonali bħad-dawl, l-ilma u s-sigurtà. Wieħed mid-diretturi tal-kumpanija, Mark Darmanin Kissaun, stqarr li d-domanda għall-irmiġġi kemm mis-suq lokali kif ukoll mis-suq internazzjonali, hija kbira. Qal li minhabba nuqqas ta irmiġġ, Malta qed titlef sidien ta’ dgħajjes barranin li qed ifittxu irmiġġi f’pajjiżi oħra bħat-Tuneżija. Spjega li bħalissa qiegħdin fl-aħħar fazi biex jimplimentaw il-kuntratti, u jittamaw li jibdew il-progett kemm jista jkun malajr biex sa dan is-Sajf ikunu diġa niżżlu ċertu ammont ta’ pontuni, u jkunu organiżawhom b’mod li s-sidien tal-jottijiet ikunu jistgħu jieħdu vantaġġ minnhom. Il-pontuni ser ikollhom tul bejn 60 u 100 metru u magħhom ser ikunu jistgħu jorbtu sa 150 jott. Id-diretturi tal-kumpanija li qed tinvesti f’dan il-proġett qed jittamaw li jattiraw jottijiet barranin li jagħmlu lil Malta l-port tagħhom u mhux biss jieqfu hawnhekk għal ftit taż-żmien waqt li jkunu qed ibaħħru fil-qrib. Is-Sur Darmanin Kissaun qal li l-ħlas għall-irmiġġ ser ikun kompettitiv u qal li l-ħlasijiet huma regolati b’kuntratt li l-kumpanija għandha ma’ Transport Malta.